་པའི་སྔགས་དབྱངས་དང་བཅས་ཏེ་ཕུར་སྐོར་གྱི་ཕྱག་རྒྱ་རྣམས་བྱས་ཏེ་མཐར་སློབ་མའི་གཙོ་བོ་དེས་ལིངྒར་ཕུར་པ་འདེབས་ཤིང་། ཇི་ལྟར་འདེབས་ཚུལ་སྔགས་བྱང་དཀར་པོ་ལྡེའི་རྒྱ་ཅན་ཟུར་བཀོལ་ལྟར་ཆེ་
མཆོག་གི་ཕུར་པ་སྲོག་རྩར་འདེབས་པ་སོགས་དཔལ་དགུའི་ཕུར་པ་གནས་སོ་སོར་མ་འཁྲུལ་བར་བཏབ་ཅིང་སྲས་ཕུར་དགུ་སོ་སོའི་ཕྱོགས་བཞིར་བཏབ། རྩང་ཕུར་རྣམས་ལིངྒའི་ལྷུ་བརྒྱད་མཐིལ་བཞི་སོགས་
ལ་སྒྲུབ་ཁོག་མཐོང་བརྒྱུད་ཕྱག་ལེན་ལྟར་བཏབ་རྗེས་ཕུར་པ་རྣམས་བསྡུས་ཏེ། རྡོ་རྗེ་ཕུར་པ་ཀཱི་ལ་ཡ་སོགས་ཐུན་བདུན་བརྡེག་པ་དང་། ཆེ་མཆོག་ཡོན་ཏན་སྤྲུལ་པའི་བཤན་པ་འབུམ༔ སོགས་རལ་གྲིས་
གཏུབ༑ ལས་བྱང་ལྟར་ཞལ་བསྟབ་བྱས་རྗེས་ཏྲི་ཤུལ་འགྲོས་སོགས་ཀྱིས་ཆས་འཇུག་རྣམས་བསྡུས། སྐབས་འདིར་མཧཱ་སྒོམ་ཁོག་དང་བུམ་དབང་གི་ཐ་རམ་གྱི་ལུང་མཛད། འདི་ཡན་ལ་ཞག་གཉིས་ཙམ་བྱ།
དེ་རྗེས་དབང་བུམ་ལྟར་དབང་གོང་མ་གསུམ་རིམ་པར་བསྐུར་ཞིང་། གསང་དབང་གི་རྗེས་སུ་ཨ་ནུའི་སྒོམ་ཁོག་གི་ལུང་དང་གསང་དབང་གི་ཐ་རམ་བསྒྲགས། དབང་གསུམ་པའི་མཐར་གསུམ་པའི་ཐ་རམ་
ཀློག དབང་བཞི་པའི་མཐར་ཨ་ཏིའི་སྒོམ་ཁོག་དང་དབང་བཞི་པའི་ཐ་རམ་གྱི་ལུང་མཛད་པ་སོགས་དཔེ་ཆ་ཤར་མར་དབང་བསྐུར་མ་ཡིན་པའི་སྤེལ་ཚུལ་ཕྱག་བཞེས་ལྟར་ཞིབ་དགོས། དེ་ལྟར་དབང་བསྐུར་གྲུབ་

༄༅། །རྗེས་སྐབས་འདིར་དངོས་གྲུབ་བླང་དགོས་པས། ཐོག་མར་སྒྲུབ་ཁོག་གི་སུམ་ཅུ་པ་དངོས་གྲུབ་ཀྱི་སྣ་སོལ་ལམ་བགེགས་བསལ་གྱིས་བྲོའི་ལས་དང་སོ་གཅིག་པའི་རྒྱུན་བཤགས་
གཉིས་འདིར་བླངས་ཏེ་བྱ། སོ་གཉིས་པ་དངོས་གྲུབ་ཆེན་པོ་བླང་བ་དོན་གཉིས་ཀྱི་རྫས་བཤམ་པ་དང་། དངོས་གྲུབ་བླང་བ་གཉིས་ཚང་བར་གཞུང་བཞིན་བྱ། སོ་གསུམ་པ་སྤོག་ཆོག་གི་དངོས་གྲུབ་བླང་བ་མི་
དགོས༑ དངོས་གྲུབ་ལ་རོལ་རྗེས་སོ་བཞི་པ་བཀྲ་ཤིས་བྱ། སོ་ལྔ་པ་ལུང་སྟོན་གྱི་ལུང་ཀློག སོ་དྲུག་པ་སྦྱོར་བ་ནི་ཆགས་ལམ་ཡོངས་རྫོགས་ཟུར་དུ་ཡོད་པས་འདིར་མི་འཆད། སོ་བདུན་པ་སྒྲོལ་བའི་ལས་གོང་
དུ་གྲུབ། སོ་བརྒྱད་པ་སྦྱིན་སྲེག་ནི་སྒྲུབ་ཁོག་ཏུ་བསྟན་པ་དེ་ལུང་ཙམ་ལས་ཕྱག་ལེན་དུ་མི་མཛད། སྦྱིན་སྲེག་སྤྲོ་ན་མ་འདྲེས་ཡོངས་རྫོགས་ཀྱི་ཆོ་ག་ཟུར་དུ་ཡོད་ཅིང་དེ་ཧ་ཅང་ལག་ལེན་མི་བདེ་བས། འཇམ་
དབྱངས་མཁྱེན་བརྩེའི་དབང་ཕྱུག་དང་། ཁྱབ་བདག་སྨན་ལུང་ཞབས་དང་། རྒྱལ་དབང་ཐམས་ཅད་མཁྱེན་ཞབས་ལྔ་པ་གསུམ་གྱིས་མཛད་པ་དང་། ཁོ་བོས་བྲིས་པ་ཞིག་ཀྱང་ཡོད་པས་དེ་རྣམས་གང་བདེ་བྱ།
འདི་ཡན་གྱིས་དངོས་གཞིའི་ལས་ཁྲིགས་སོ་བརྒྱད་ཚང་ངོ་།། རྗེས་ཀྱི་ལས་ཁྲིགས་བཅོ་བརྒྱད་ཀྱི་དང་པོ་གཏེར་སྦོད་འོག་ཏུ་དགོས། དེ་མན་ཟོར་ལས་དང་སྦྱར་དགོས་པས་དཀྱིལ་འཁོར་གྱི་ལྡིང་ཁྲི་སྟེང་མ་དང་

བར་པ་རེ་ཞིག་ལོགས་སུ་ཕྱེ་སྟེ་གསུམ་པའི་ཁར་གཏོར་ཆེན་བཤམས་ཏེ་ལས་གཞུང་བསྲང་ཞིང་དྲག་སྔགས་སོ་ལྔའི་བཟླས་པས་བསྒྲུབ། ཆོས་སྐྱོང་རྣམས་བསྐུལ་བ་དང་། ཚོགས་ཐོག་མཐའ་བར་གསུམ་དང་
བདེ་གཤེགས་སྤྱི་བསྐུལ་བྱ། ཚོགས་ལ་རོལ། ལྷག་མ་བསྡུས་སྐབས་འདིར་བཅུན་པ་མཚམས་འགྲོལ་བ་ཡང་བླངས་ཏེ་རྒྱལ་ཐོ་དང་སྒོ་བྱང་འགྲོལ། དཔོན་སློབ་རྣམས་ཆས་སུ་ཞུགས་ཏེ་གཉིས་པ་སྒོ་དབྱེ་བྱ་
ཞིང་གཏོར་མ་དེ་སྤགས་ཤིང་ཁྲོ་རོལ་ལྟར་གཏོར་སྒྲིལ་བྱ། གསུམ་པ་གཏོར་མ་བསྐྱང་ཞིང་བཏང་བ་ནི། ལས་བྱང་ལྟར་ལྷག་མ་དང་ཆད་ཐོ་བཏང་ཞིང་བཀའ་སྲུང་གི་གཏོར་མ་རྣམས་ཕུལ་རྗེས། ཕྱིར་ཐོན་ལ་
ཁྱམས་ལྟ་བུར་གསེར་སྐྱེམས་དང་བཅས་ཏེ་བཞི་པ་དཔང་གཟུ་བྱ་ཞིང་། ལྔ་པ་གོ་བསར་བ་རྒྱས་བསྡུས་ཅི་རིགས་དང་། དྲུག་པ་ཟོར་འཕང་བ་ནི་གོང་གི་བསྒྲལ་དབང་སྐབས་ལྟར། འབྲུབ་ལིང་བསྐྱེད་པ་དགུག་
གཞུག་ལྷ་དབྱེ་ཕུར་ཐུན་ཚོམ་བསྐུལ་དང་སོ་ལྔའི་ཕུར་སྐོར་ཕུར་བཏབ་སོགས་བྱ། ང་ནི་ཁྲོ་རྒྱལ་མའི་བསྐུལ་དང་། སྡང་བའི་དགྲ་བགེགས་ཀྱི་མཐར་ཕུར་པ་གཏོར་མ་མདའ་ཐུན་རྡོ་དུག་གྲི་ཟོར་རྣམས་ཚིག་དང་
བསྟུན་ཏེ་ལིངྒར་བརྡེག་ཅིང་བསྒྲལ་བ་སོགས་སྒྲུབ་ཁོག་གི་དཀྱུས་བཞིན་ལ་ཕྱག་བཞེས་ཀྱིས་བརྒྱན་པ་དང་། ལས་བྱང་ལྟར་ལིང་རོ་ཞལ་སྟོབ་བྱ། དེ་རྗེས་སྲིན་མོ་ཟ་ལམ་གྱི་བཅས་དང་བསྟུན་པའི་གྱེར་བྱ་སྟེ་ཟ་

༄༅། །ལམ་འགྲོས་ཀྱིས་ཕྱིར་ཐོན་ཏེ་གསེར་སྐྱེམས་བསྡུས་པ་ཞིག་བཏང་། ལས་བྱང་གི་མ་ཉེས་དཔང་། གཞན་ཡང་བཟློག་ཅིང་སོགས་ཟ་ལམ་གྱི་འཕྲོས་བཟློག་བསྒྱུར་དང་གཏོར་མ་
འཕངས༑ བསམ་གཏན་བསྐྱང་། བདུན་པ་ཕྱིར་སྐེག་བཟློག་པ་བྱ། བརྒྱད་པ་གཏོར་གཞོང་མནན་པ་དང་ལས་གཞུང་གི་བྲོ་བརྡུང་བྱ། ཟོར་ལས་གྲུབ་ནས་དཀྱིལ་འཁོར་གྱི་ལྡིང་ཁྲི་སྟེང་མ་དང་བར་པ་སོགས་
སྔར་ལྟར་བཀོད། ནང་དུ་ལོག་འཕྲལ། དགུ་པ་ཚེ་འགུགས་པ་ནི། ཚེ་ལུང་མདོ་བདུན་པ་ལུང་ཙམ་མ་གཏོགས་ཕྱག་རྒྱུན་མི་མཛད་པས། ཆོས་དབང་རིན་པོ་ཆེའི་ཟབ་གཏེར་བཀྲ་ཤིས་རྫོགས་ཆེན་ཚེ་དབང་
མཛད་སྲོལ་ཡོད་པས། ཁྱབ་བདག་སྨན་ལུང་པའི་ཆོག་ཁྲིགས་ལྟར་བྱ། བཅུ་པ་མར་མེ་སྨོན་ལམ་འདིར་ལེན། སྤྱིར་དགེ་བ་བྱང་ཆུབ་ཏུ་བསྔོ་བ་རྒྱས་པ་དང་ལས་བྱང་གི་མཇུག་དང་སྒྲུབ་ཁོག་གི་མཇུག་གི།
ཧོཿ དགེ་བ་དྲི་མེད་རྒྱ་ཆེན་འདིས༔ ཞེས་སོགས་དང་གཞན་ཡང་བསྔོ་སྨོན་རྒྱས་པར་བྱ། བཅུ་གཅིག་པ་ལྷག་ཆད་ཁ་བསྐང་བ་ནི་འདིར་བྱ་བའི་སྔོན་དུ་དཀྱིལ་འཁོར་གྱི་མཆོད་པ་རྒྱས་པར་བཤམས་ལ་ལས་
གཞུང་ལྟར་མཆོད་བསྟོད་རྒྱས་པ་བྱ་ཞིང་། ལྷག་ཆད་སྐོང་བའི་ཡི་གེ་བརྒྱ་པ་དང་། ཨཱ་ལི་ཀཱ་ལི་གསུམ་སྐུ་གསུང་ཐུགས་ཀྱི་ལྷག་ཆད་བསྐང་བར་གསུངས་པ་ལྟར་བྱ། བཅུ་པ་དཀྱིལ་འཁོར་བསྡུ་བ་སྒྲུབ་ཁོག་

དང་ལས་གཞུང་བསྟུན་ཏེ་སྐབས་འདིར་བྱ་ཞིང་རས་བྲིས་ཀྱི་དཀྱིལ་འཁོར་ཡིན་ན་བརྟན་བཞུགས་བྱ་ཞིང་དཀྱིལ་འཁོར་ལ་མེ་ཏོག་འཐོར། ལས་བྱང་ལྟར་རྒྱུན་སྤྱོད་ཀྱི་ལྷར་ལྡང་བ་དང་། བཅུ་དྲུག་པ་ལུང་བཟུང་
འདིར་ལེན། གཏེར་སྦེད་སྤྲོ་ན་སྐབས་འདིར་སོགས་གང་འོས་སུ་བྱ། བཅུ་གཉིས་པ་བཟོད་པར་གསོལ་བ་ནི། ཕྱག་ལེན་དུ་བླ་མ་ཁྲིར་བཞུགས་ཤིང་སྒྲུབ་མཆེད་རྣམས་ཚན་གཉིས་སུ་ཕྱེ་ལ་ཕྱག་གསུམ་སྔོན་དུ་
འགྲོ་བའི། ཧོཿ ཐམས་ཅད་རྡོ་རྗེ་མཆེད་དང་ལྕམ་དྲལ་ཏེ༔ ཞེས་སོགས་ཕན་ཚུན་དུ་བརྗོད་རེས་མཛད་སྲོལ་ཡོད། བཅུ་གསུམ་པ་གཏང་རག་བཏང་བ་ནི། གོས་བསྡུས་ཏེ་བླ་མའི་ཁྲི་གཏོད་པར་གསུངས་
པར་མི་བདེ་ཡང་། གཙོ་བོ་ཞིག་གི་ཐོད་པ་བདུད་རྩིས་གང་བ་བཟུང་ཞིང་། ཐམས་ཅད་ཚིག་མཐུན་པར། ཧོཿ ཡང་གསང་བླ་མེད་ལྷ་ཡི་དཀྱིལ་འཁོར་དུ༔ ཞེས་སོགས་བརྗོད་ཅིང་བདུད་རྩི་ཕྱག་ཏུ་འབུལ་ལ་
བླ་མས་ཅུང་ཟད་རོལ། དབང་ཡོན་ཡོད་ན་འབུལ། ཧོཿ རྡོ་རྗེ་སློབ་དཔོན་ཆེན་པོ་དཔལ་མཆོག་ལྡན༔ ཞེས་སོགས་ཀྱིས་ཐུགས་འགལ་བཟོད་པར་གསོལ་ཞིང་ཞབས་ལ་བཏུད། ཅི་ལྟར་དམ་ཚིག་ཁས་བླངས་
གཏང་རག་མཎྜལ་བྲན་དུ་ཁས་བླང་སོགས་སྐབས་འདིར་འབྲེལ་བར་མཐོང་། བླ་མས་སློབ་མ་རྣམས་ལ་མེ་ཏོག་འཐོར་ཞིང་། བཅོ་ལྔ་པ་བཀྲ་ཤིས་གསོལ་བ་ནི། ཧོཿ མ་བཅོས་སྤྲོས་མེད་བྱང་ཆུབ་སྙིང་པོར་

༄༅། །གསལ༔ ཞེས་སོགས་མཛད། དཔོན་སློབ་ཐུན་མོང་དུ་བཀྲ་ཤིས་རྒྱས་པར་བརྗོད་ཅིང་མཐར་རོལ་མོ་བྱའོ།། དཀྱིལ་འཁོར་རྡུལ་ཚོན་ཡིན་ན་སྐབས་འདིར་རྡུལ་ཚོན་རོལ་མོ་དང་བཅས་
པས་ཆུ་ཀླུང་ཆེན་པོར་དོར་རོ། །བཅོ་བརྒྱད་པ་གནས་བསྲུང་བ་ནི། ཞག་གསུམ་དུ་ཕྱིར་མི་འགྲོ་ཞིང་ལས་བྱང་ཚར་རེ་གཏོང་བ་སོགས་དང་། ཚར་སྟོན་དང་སྦྱིན་གཏོང་སོགས་རྒྱ་ཆེར་བྱའོ།། དེས་རྗེས་ཀྱི་ལས་
ཁྲིགས་བཅོ་བརྒྱད་ཚར་རོ།། དེ་ལྟར་གསང་རྫོགས་རང་གཞུང་གི་ཕྱག་ལེན་མཐོང་བརྒྱུད་ལྟར་སྨན་སྒྲུབ་དབང་དང་སྦྲེལ་ཚུལ་མདོ་ཙམ་བཀོད་པ་ཡིན་ཅིང་དབང་སྒྲུབ་ཀྱི་ཕྱག་ལེན་ཞིབ་ཆ་ངེད་རང་གིས་འཚམས་
པས་བདུད་རྩིའི་རོལ་མཚོར་གསལ་ཞིང་འདིར་སྨན་སྒྲུབ་ཁོ་ན་ཞིབ་ཆའི་ལུགས་ཀྱིས་བྲིས་སོ། །དེ་ལྟ་བུའི་བདུད་རྩི་དམ་རྫས་འདི་ཉིད་རང་ལུགས་སྔ་འགྱུར་དུ་ཆོས་སྨན་ཞེས་གྲགས་ཏེ་དེའི་རྒྱུ་མཚན་མ་འདྲེས་
པའི་བདུད་རྩི་གཉིས་ལས། དང་པོ་ལ་བཞི་སྟེ་ཉོན་མོངས་པ་བརྒྱད་ཁྲི་བཞི་སྟོང་བདུད་དང་འདྲ་བའི་གཉེན་པོ་ཆོས་སྒོ་བརྒྱད་ཁྲི་བཞི་སྟོང་རྩི་དང་འདྲ་བས་འཇོམས་ཤིང་དག་པར་བྱེད་པ་ཆོས་ཀྱི་བདུད་རྩི་རྣམ་དག་
གི་སྨན་ཞེས་བྱ་བ་ཆོས་བདུད་རྩི་དང་། དེ་བཞིན་དུ་མ་རིག་པའི་བདུད་ཡེ་ཤེས་ཀྱི་རྩིས་འཇོམས་ཤིང་དག་པར་བྱེད་པས་དོན་གྱི་བདུད་རྩི་དང་། འདུ་བ་རྣམ་བཞིའི་བདུད་སྨན་གྱི་རྩིས་འཇོམས་ཤིང་དག་པར་བྱེད་

པའི་སྨན་བདུད་རྩི་དང་ཕྱི་ལྟར་བདུད་རྩི་ལྔ་ནང་ལྟར་རིགས་ལྔ་གསང་བ་ལྟར་ཡེ་ཤེས་ལྔ་སྟེ་དེ་དག་གིས་ཉོན་མོངས་དུག་ལྔའི་སེམས་ཅན་དབྱིངས་སུ་སྒྲོལ་བར་བྱེད་པས་ན་དམ་རྫས་བདུད་རྩི་སྟེ་བཞིའོ།། གཉིས་པ་
ཡོངས་སུ་རྫོགས་པའི་བདུད་རྩི་ནི། བདུད་རྩི་དེ་བཞི་ཡང་རང་སེམས་ལ་ཡོངས་སུ་རྫོགས་པས་ན་ཡོངས་རྫོགས་ཀྱི་བདུད་རྩི་ཞེས་བྱ་སྟེ། དེའི་ཕྱིར་ན་བདུད་རྩི་ཆོས་སྨན་ཞེས་གྲགས་པའི་ཕྱིར་རོ། །གསར་མའི་
རྒྱུད་སྡེ་རྣམས་ལས་ཀྱང་བདུད་རྩི་རིལ་བུར་བསྒྲུབ་ཚུལ་མང་དུ་གསུངས་པ་དོན་གཅིག་པར་སྣང་ཞིང་། སྤྱིར་མྱོང་གྲོལ་དུ་བཤད་པས་ཕན་ཡོན་ཁྱད་པར་ཆེ་མོད་ཁྱད་པར་སྔགས་ཀྱི་ལམ་ཉམས་སུ་ལེན་པའི་རྣལ་
འབྱོར་པ་རྣམས་ལ་བཟའ་བའི་དམ་ཚིག་གི་ཕྱིར་མེད་ཐབས་མེད་པ་ལྟ་བུ་ཡིན་པས་དགོས་གལ་ཆེ་བར་སྣང་ངོ་། །ཕན་ཡོན་སོགས་ནི་རྒྱ་ཆེར་གཞུང་མང་པོར་བྱུང་བའི་ཕྱིར་འདིར་ཡང་བྲིས་པས་བཀའ་གཏེར་གྱི་
གཞུང་རྣམས་ལས་མཁྱེན་པར་འཚལ་ལོ། །དེ་ལྟར་རྨད་བྱུང་གསང་བ་མཆོག་གི་ལམ། །དམ་རྫས་བདུད་རྩི་ཆོས་སྨན་སྦྱོར་ཚུལ་གྱི། །ལག་ལེན་རྒྱུ་དང་པདྨའི་རྒྱ་གཞུང་གི །དགོངས་དོན་བླ་མའི་ཕྱག་བཞེས་
འཁྲུལ་མེད་རྣམས། །གབ་སྦས་མེད་པར་ལྷུག་པར་བཀོད་པ་འདི། །བླ་མེད་ཆོས་ཀྱི་རྒྱལ་པོ་འབྲི་གུང་པ། །དཀོན་མཆོག་འཕྲིན་ལས་བཟང་པོའི་བཀའི་མེ་ཏོག །སྤྱི་བོར་མཆོད་དེ་པད་འཕྲིན་བདག་གིས་

༄༅། །བྲིས༑ །སྐྱེས་སྦྱངས་ཤེས་རབ་དམན་ཅིང་དབང་པོ་རྟུལ། །ལོ་མང་ཁུར་གྱིས་དུབ་སྟེ་མགོ་སྐྱེས་ལ། །ལྷོ་ཕྱོགས་བདག་པོ་ཀུ་མུད་ཅོད་པན་བཅིངས། །ལང་ཚོའི་ཉི་མ་ནུབ་རིའི་རྩེར་
གཞོལ་བས། །ཕྱི་མའི་དོན་ཆེན་འགྲུབ་ཕྱིར་དབེན་པའི་རིར། །རྩེ་གཅིག་མཉམ་པར་འཇོག་ལས་གཞན་པ་ཡི། །བྱ་བྱེད་མང་དང་འཆད་རྩོད་རྩོམ་པའི་ཕྱིར། །མི་ཐེགས་ངལ་བའི་བྱ་བ་ཁོ་ནར་ཟད། །འོན་ཏེ་སྔ་
འགྱུར་བསྟན་པ་རིན་པོ་ཆེའི། །གསོས་སུ་འགྱུར་གྱི་ཟབ་མོའི་ལམ་འདི་ལ། །བརྟེན་ནས་རིག་འཛིན་གྲུབ་པའི་ཁྱུ་མང་པོའི། །བགྲོད་སྟེགས་འགྱུར་སྙམ་ཡིད་ཀྱིས་ངན་སོར་བསྟན། །ཧ་ཅང་ཚིག་ཚོགས་ཆེས་
པར་གྱུར་མོད་ཀྱང་། །རང་འདྲའི་དབང་རྟུལ་རྣམས་ལ་ཕན་པའི་ཕྱིར། །མིག་མི་གསལ་ཡང་ལྷག་བསམ་བརྩོན་འགྲུས་ཀྱིས། །ངལ་བ་ཁྱད་དུ་བསད་ནས་འདིར་འབད་པའི། །དགེ་འདིས་བདག་གཞན་འགྲོ་བ་
མ་ལུས་ཀྱི། །ཉོན་མོངས་དུག་ལྔའི་བདུད་ཀྱི་རྟོག་ཚོགས་ཀུན། །ཡེ་ཤེས་ཆེན་པོའི་རྩི་ཡིས་ཡོངས་སྦྱངས་ཏེ། །སྐུ་ལྔ་ལྷུན་གྲུབ་གོ་འཕང་མཆོག་ཐོབ་ཤོག །དེ་ལྟར་བདུད་རྩི་ཆོས་སྨན་སྒྲུབ་ཐབས་ཀྱི་ཡི་གེ་གུ་
རུའི་དགོངས་རྒྱན་དངོས་གྲུབ་ཆར་འབེབས་ཞེས་བྱ་བ་འདི་ཡང་། རྒྱལ་བ་འབྲི་གུང་པ་ཆེན་པོ་དཀོན་མཆོག་ཕྲིན་ལས་དཔལ་བཟང་པོའི་བཀས་བསྐུལ་བ་དང་། རང་གིས་བྲིས་པའི་ཟིན་བྲིས་བདུད་རྩིའི་རོལ་

མཚོར་སྨན་གྱི་དབྱེ་བ་དང་སྦྱར་ཚུལ་ཉམས་མྱོང་དྲོད་ཚད་ལོགས་སུ་བྲི་བར་ཁས་བླངས་པ་ལྟར། དགེ་སློང་རྒན་པོ་བྱ་བྲལ་བ་པདྨ་ཕྲིན་ལས་ཀྱིས་རང་ལོ་རེ་དགུར་སོན་པ་ས་གླང་ཆུ་སྟོད་ཟླ་བའི་དཀར་ཕྱོགས་
ཚེས་བརྒྱད་ལ་རང་གནས་ཐུབ་བསྟན་རྡོ་རྗེ་བྲག་གི་ཆོས་གྲྭའི་བླ་བྲང་ཀུན་བཟང་ཡང་རྩེར་རྫོགས་པར་བྲིས་པ་སྤྱིར་སྔ་འགྱུར་བཀའ་གཏེར་ལ་སྨན་སྒྲུབ་བྱ་ཚུལ་ཤིན་ཏུ་མང་ཞིང་། ཁྱད་པར་བདུད་རྩི་བཾ་བརྒྱད་དང་།
བདེ་གཤེགས་འདུས་པ་བླ་མ་དགོངས་འདུས་སོགས་ལས་རྒྱས་པར་བྱུང་མོད་ཀྱང་ཐམས་ཅད་ཀྱི་ལེགས་ཆ་བྲིར་མ་ལངས་ཤིང་། བཀའ་བརྒྱད་གསང་བ་ཡོངས་རྫོགས་ཀྱི་རྒྱུད་དང་སྒྲུབ་ཐབས་ཀྱི་དགོངས་པ་
བརྗོད་བྱ་ཉུང་ཞིང་བརྗོད་དོན་བྱ་བ་དང་། ཁྱབ་བདག་སྨན་ལུང་པ་ཆེན་པོའི་ཞབས་དྲུང་དུ་རྡུལ་ཚོན་གྱི་དཀྱིལ་འཁོར་ཆེན་པོར་སྨན་སྒྲུབ་རྒྱས་པའི་ཕྱག་བཞེས་དབང་ལུང་དང་བཅས་ཡིད་ཚིམས་པར་ཐོབ་པས་ལག་
ལེན་ཕྲ་ཞིབ་ཐོབ་པས་ཐམས་ཅད་ཀྱང་ཁོང་དུ་ཆུད་པར་བྱས་ཤིང་། རང་ཉིད་ཀྱིས་ཚོགས་སྒྲུབ་དང་གཅིག་སྒྲུབ་སོགས་ལན་བརྒྱད་དགུ་ཙམ་ཉམས་སུ་མྱོང་བས། གཙོ་བོར་བཀའ་བརྒྱད་གསང་བ་ཡོངས་རྫོགས་ཁོ་ན་
དང་སྦྱར་ཞིང་། ཁུངས་དང་མཛེས་རྒྱན་ཀྱང་ཉང་གི་བདེ་འདུས། སངས་རྒྱས་གླིང་པའི་བླ་མ་དགོངས་འདུས། རཏྣའི་ཁྲོ་མཁར་སོགས་ལ་བརྟེན་པ་དང་། བཀའ་བརྒྱད་ཡོངས་རྫོགས་ཀྱི་རྩ་རྒྱུད་གསང་འདུས་

༄༅། །དང་༑ བྱང་གཏེར་བཀའ་བརྒྱད་རང་ཤར་གྱི་རྩ་རྒྱུད་གཉིས་ཕལ་ཆེར་ཞུ་དག་འཕེར་བས་རྒྱབ་བརྟེན་དུ་རྩ་རྒྱུད་གསང་འདུས་ཀྱི་ལུང་དང་སྦྱར་བ་དང་། གཞན་ཡང་ཆོས་རྗེ་བློ་གྲོས་རྒྱལ་
མཚན་གྱིས་མཛད་པའི་བདུད་རྩིའི་སྒྲུབ་རིམ་ལག་ཏུ་བླངས་ཚུལ་དགོངས་དོན་རབ་གསལ། པད་གླིང་གསུམ་པ་ཀུན་མཁྱེན་ཚུལ་ཁྲིམས་རྡོ་རྗེས་ངེད་རང་གིས་བསྐུལ་ངོར་མཛད་པའི་ལག་ལེན་ཉེར་མཁོའི་ཡི་གེ་
མཐོང་བ་རབ་གསལ་དང་སྨན་སྒྲུབ་དང་སྐྱེ་བདུན་སྦྱར་ཐབས་ཀྱི་ཟིན་བྲིས་ཞ་ལུ་ཀ་པཱ་ལའི་ངོས་འཛིན་རྣམས་དང་། གཏེར་སྟོན་རིག་འཛིན་ཆེན་པོ་འགྱུར་མེད་རྡོ་རྗེའི་གསུང་འཆི་མེད་བདུད་རྩིའི་སྒྲུབ་ཐབས་གསང་
ཆེན་མཆོག་གི་མྱུར་ལམ་སོགས་ཀྱི་ལེགས་བཤད་རྣམས་ཀྱང་མཐའ་ཆོད་པར་བྱས་ཏེ་སྦྱར་བའི་ཡི་གེ་པ་ནི་དགེ་སློང་བྱམས་པ་ཚུལ་ཁྲིམས་ལེགས་པའི་དཔལ་གྱིས་བགྱིས་པའི་དགེ་དེས་བདག་གཞན་འགྲོ་ཀུན་
ཁྱབ་བདག་ཀུན་བཟང་གདོད་མའི་མགོན་པོའི་གོ་འཕང་ཐོབ་པའི་རྒྱུར་གྱུར་